Chagasova bolest
Chagasova bolest ili američka tripanozomijaza jest tropska parazitska bolest uzrokovana protozoom Trypanosoma cruzi. Uglavnom je prenose insekti poznati pod imenom tropske stjenice. Simptomi se mijenjaju tokom infekcije; obično u ranoj fazi ili nisu prisutni ili su blagi i mogu uključivati groznicu, otečene limfne čvorove, glavobolje ili lokalne otekline na mjestu ugriza. Nakon 8-12 sedmica pojedinci ulaze u hroničnu fazu bolesti, a u 60-70% slučajeva nikad se ne pojave dodatni simptomi. Preostalih 30 do 40% ljudi razvije daljnje simptome 10 do 30 godina nakon početne infekcije. Simptomi uključuju proširenje srčanih komora u 20 do 30% slučajeva, što dovodi do zatajenja srca. Kod 10% ljudi može se pojaviti i proširenje jednjaka ili debelog crijeva.